Troels Lund Poulsen (V), 2014-10-01:
Vi bakkede fuldt og helt op om det beslutningsforslag, som vi diskuterede for lidt over en måned siden, og i samme forbindelse gjorde vi det også meget klart i det betænkningsbidrag, som en lang række partier afleverede, at vi også var villige til at gå videre, hvis det var nødvendigt, herunder at udsende danske F-16-fly, hvis det måtte komme på tale.
På det tidspunkt var det ikke et råd, som regeringen syntes var nødvendigt at lytte til, men vi noterer os, at regeringen nu har fået en henvendelse fra amerikanerne om at deltage i en koalition med tre elementer til bidrag, herunder et bidrag, der er at udsende kampfly, et stabsbidrag og et kapacitetsopbygningsbidrag – ca. 280 personer alt i alt – et bidrag, som vi synes er fornuftigt, fordi det afspejler den alvorlige situation, vi står i i forhold til kampen mod ISIL.
Der er ikke nogen tvivl om, at situationen ændrer sig konstant i forhold til den måde, ISIL opererer på.
Derfor er det også vigtigt, at vi viser vores solidaritet.
Det var også det, som Venstre betonede under den sidste debat her i Folketingssalen – at vi mener, det er afgørende, at vi viser vores solidaritet med de lande, der i øjeblikket er meget hårdt presset af ISIL, og det er jo ikke mindst det irakiske samfund.
Derfor er det også klart, at når den irakiske regering har bedt om hjælp fra det internationale samfund, er det også en kamp, som vi mener vi skal bakke op om.
Vi glæder os også over og noterer os, som det også fremgår af regeringens beslutningsforslag, at det er en bred koalition af lande.
Det er afgørende, at det her handler om at bekæmpe ISIL, og at det ikke er et spørgsmål om bestemte lande mod andre lande.
Derfor er det også glædeligt, at der er ca. 50 lande i koalitionen – hvoraf 10 lande kommer fra regionen – som står bag, at ISIL skal bekæmpes.
Når det er sagt, vil jeg også gerne her i dag sige, at vi jo nu får rig lejlighed til at have en udvalgsbehandling af de bidrag, der nu skal udsendes.
Det er en meget vanskelig beslutning, som vi står over for i dag i Folketinget.
Der er heller ingen tvivl om, som udenrigsministeren og forsvarsministeren også allerede har givet udtryk for offentligt, at det heller ikke er uden fare at udsende dansk personel til Irak.
Vi ved, at det at udsende dansk militært personel er en meget vanskelig beslutning, og derfor vil jeg også gerne i dag udtrykke min store opbakning til det danske forsvar, som har gjort og gør en meget flot indsats rundtom i verden.
De skal vide, at der er en opbakning her fra Christiansborg til dem, og at vi tror på, at de er i stand til at løse de opgaver, de får tildelt.
Det har de også historisk bevist at de er
, så det er jeg heller ikke et sekund i tvivl om at de også vil være i den mission, som Venstre nu bakker op om.
Som vi også diskuterede ved den sidste behandling i august måned, er der jo desværre også en kobling til det danske samfund og hele spørgsmålet om foreign fighters.
Det er selvfølgelig dybt bekymrende, at danske statsborgere tager til Irak og Syrien for at tilslutte sig ISIL med henblik på at bekæmpe potentielt dansk udsendt personel.
Vi kommer jo i dag til at interessere os meget indgående for, hvad konsekvenserne af det vil være, hvis danske statsborgere gør det mod udsendt dansk personel eller for den sags skyld mod dele af den koalition, vi nu er med i, og ikke mindst også diskutere det med regeringen, som regeringen jo lagde op til sidst at de gerne ville diskutere, nemlig hvad det så er, man vil tage af lovgivningsmæssige tiltag for at bekæmpe foreign fighters.
Under den sidste debat gjorde udenrigsministeren meget ud af at understrege, at regeringen ville komme med en handlingsplan.
Nu er vi så i den situation, at der er kommet et bud fra regeringen til en handlingsplan, men i dag må vi jo så også interessere os for, hvad det er for lovgivningsmæssige tiltag, man så vil følge op med i forhold til spørgsmålet om foreign fighters.
Til det vil jeg gerne allerede nu i dag her under førstebehandlingen sige, at det er noget af det, som vi kommer til at forholde os til i den udvalgsbehandling, der kommer til at foregå, fordi vi mener, at der er en lige linje i det, i forhold til at vi gør en indsats internationalt.
Det gør vi også for at sikre, at vi både i Europa, men ikke mindst i Danmark, er i stand til at beskytte vores samfund og leve i fred og frihed og have de frihedsrettigheder, som vi har kæmpet for gennem mange hundrede år.
Så med de bemærkninger vil jeg sige, at vi kan bakke op om regeringens forslag, men har selvfølgelig en lang række spørgsmål, som vi også glæder os til at få svar på.
I forhold til det andet beslutningsforslag, der er lagt frem her i Folketingssalen i dag af Enhedslisten, har Venstre den holdning, at vi ikke mener, at det er den vej, vi skal gå.
Vi har argumenteret for, at vi synes, at regeringens forslag går den rigtige vej, og jeg må også sige, at det beslutningsforslag, vi har set fra Enhedslisten, som så blev præsenteret i går, jo på mange måder giver mulighed for at stille flere spørgsmål, end det giver svar.
Hvem er det, man skal hjælpe, i hvilket omfang er det, man skal hjælpe, og ikke mindst, hvordan sikrer vi, at de våben, som Enhedslisten lægger op til man skal levere til kurderne, ikke kommer til at falde i de forkerte hænder?
Så er der selvfølgelig også hele spørgsmålet om, at Enhedslisten skriver, at der skal lægges pres på Tyrkiet for at åbne grænsen til disse områder for våben og humanitær hjælp.
Hvad har det af konsekvens?
Er vi i en situation, hvor vi kan pålægge Tyrkiet at gøre det med de mange udfordringer, Tyrkiet i dag har i forhold til grænseområdet og lignende?
Vi mener simpelt hen ikke, at det er den rigtige vej at gå.
Vi mener, at der skal tages nogle andre tiltag, og det er så derfor, at vi bakker op om regeringens beslutningsforslag.